Broj: 711-I-590-P-78/22-02-21

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **na zahtjev Marine Slavice,** za davanjem očitovanja,na 158. sjednici održanoj dana 11. veljače 2022.g. daje sljedeće

**OČITOVANJE**

**Osiguranje od ozljede na radu i korištenje službenog vozila od strane obveznika ne predstavlja dodatnu naknadu iz članka 7. točke d) ZSSI-a koju je obveznicima zabranjeno primiti, te isti imaju pravo na takve primitke** **ukoliko je to propisano internim aktima tijela u kojem obnašaju dužnost ili je sukladno odlukama nadležnih tijela.**

Obrazloženje

Zahtjev za davanjem mišljenja Povjerenstva podnijela je Marina Slavica. U Povjerenstvu je zahtjev zaprimljen 4.veljače 2022.g. pod poslovnim brojem 711-U-2327-P-78/22-01-5, povodom kojeg se vodi predmet broj P-78/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U svojem zahtjevu podnositeljica nastavno na Smijernicu, objavljenu 3. veljače 2022.g. na internetskoj stranici povjerenstva, traži mišljenje o eventualnoj zabrani primitka dodatne naknade temeljem ugovora o radu ravnateljice lučke uprave, odnosno je li osiguranje od ozljede na radu i obračun 24-satnog korištenja službenog vozila spada u vrstu naknade koju obveznici ne smiju primiti.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici ZSSI-a.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo je na svojoj internetskoj stranici 03. veljače 2021.g. objavilo Smjernicu o zabrani primitka dodatne naknade iz članka 7. točke d) ZSSI-a. U istoj se navodi da obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Međutim osiguranje od ozljede na radu ne predstavlja primitak dodatne naknade u smislu članka 7. točki d) ZSSI-a jer se radi o uplati premije osiguranja osiguratelju kako bi se ostvarilo pravo na isplatu osiguranine  u slučaju nastanka osiguranog slučaja, konkretno ozljede na radu zaposlenika, koji se isplaćuje samo u slučaju da do ozljeđivanja zaposlenika doista i dođe, odnosno u uplati premije osiguranja koja je povezana s obnašanjem javne dužnosti.

Nadalje, pravo na korištenje službenog vozila 24 sata dnevno također ne predstavlja primitak dodatne naknade u smislu članka 7. točki d) ZSSI-a, jer se radi o primitku u naravi, no način ostvarenja toga pravasvakakomora biti sukladno internim aktima tijela u kojem obveznici obnašaju dužnost ili odlukama nadležnih tijela.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana